runetrust/blame-folketinget-dk huggingface dataset:
Peder Hvelplund (EL), 2023-05-09:
Der er sådan set nogle elementer i det, hvor vi godt kunne ønske man gik videre, f.eks. i forhold til spørgsmålet om smagsstoffer, at man der kunne udvide det til at se på ingredienser i det hele taget, altså ingredienser, som man tilsætter til opvarmet tobak for at gøre det mere attraktivt for især unge at påbegynde et forbrug.
Jan E. Jørgensen (V), 2013-04-24:
Det var en artikel i Berlingske Business, der bragte mig på sporet af, at her kunne der være et system, som efterhånden med lapper osv. havde nået et omfang, som er fuldstændig uoverskueligt, så det måske var på tide, at vi sagde, at nu lægger vi en bombe under hele systemet, og så afskaffer vi alle de her differentierede afgifter, og så prøver vi at lave en eller anden ny afgift – eller måske endnu bedre – helt fjerner afgiften.
Per Clausen (EL), 2012-05-10:
Det er jo ikke formålet, så derfor handler det selvfølgelig om, at vi er nødt til at få lavet den analyse af bioenergien, biomassen, som vi har aftalt, med henblik på at afdække, hvordan vi faktisk kan sikre os, at vi får miljømæssige og klimamæssige gevinster ved at bruge vedvarende energikilder, alternative energikilder.
Lars-Emil Johansen (SIU), 2005-10-06:
Vi så det i sommer, hvor grønlandske borgere på kontanthjælp i Danmark blev angrebet af danske politikere, og vi så det, da der fra dansk politisk side blev rejst helt urimelige krav om dansk kontrol med den grønlandske regering på grund af fejl i embedsførelsen hos enkelte politikere i Grønland, fejl, som Grønland selv havde blotlagt og grebet ind over for og rettet efter alle juraens regler.
Ole Birk Olesen (LA), 2020-05-05:
Der er helt sikkert også nogle måder at gøre det på, der er bedre end andre, men efterhånden får man også ligesom en forståelse for, at børn er forskellige, og det samme er forældre, og at denne forskellighed også kommer til udtryk i, at forældre opdrager forskelligt, og at børn har brug for forskellige ting i livet.
Pernille Vermund (NB), 2020-02-28:
Det er jo helt konkrete beviser, at den fremmeste moskéforsker i Danmark siger: Vi har et problem, I har anerkendt nogle trossamfund, som i virkeligheden ikke – i min verden i hvert fald – burde anerkendes, og som ikke med et demokratisk dansk syn burde anerkendes.
Mette Hjermind Dencker (DF), 2012-05-10:
Når vi taler om et færgesekretariat, ser vi i Dansk Folkeparti, at de opgaver, der skulle ligge der, skulle være i forhold til stordriftsfordele, og det skulle være i forhold til, at de kunne bestemme billetpriser og afgange, og at det selvfølgelig lå på en af småøerne, så det også blev varetaget af kompetente personer, der ved, hvordan det er at bo på en lille ø.
Lissa Mathiasen (S), 2002-11-12:
Her håber jeg, at ministeren og et flertal vil have forståelse for, at vi under udvalgsarbejdet kan kigge på nødvendigheden af at få en dispensationsmulighed ind, ligesom jeg også håber, at vi til trods for et kort udvalgsarbejde alligevel får den fornødne tid til at gennemarbejde lovforslaget.
Keld Albrechtsen (EL), 2004-03-09:
Jeg må jo bare konstatere, og det vil jeg godt så bare bede statsministeren bekræfte, at statsministeren altså ikke kan afvise, at vi er tilknyttet dette Echelonsystem, statsministeren kan ikke afvise, at der er foregået en aflytning af FN's generalsekretær, og statsministeren kan ikke afkræfte eller afvise eller udstede nogen som helst garanti imod, at vi skulle have abonneret på de aflytningsresultater, der er opnået. Jeg må sige, at jeg synes, det er mildt sagt fantastisk, at vi kan have en statsminister, som ikke er i stand til at garantere den simpleste overholdelse af international ret, for jeg går jo ud fra, at statsministeren er enig i, at det er i strid med international ret at aflytte generalsekretæren. Vi må altså bare her ved afslutningen af denne runde med hr. Søren Søndergaards og mine spørgsmål konstatere, at den danske regering altså ikke på nogen måde er i stand til at afvise, at det foregår ...
Jørn Dohrmann (DF), 2010-04-27:
Men der skal ikke være nogen tvivl om, at Dansk Folkeparti ønsker, at man har et særligt fokus på, at der ikke må ske en miljøbelastning derude, hvor skibene er, og derfor er det jo vigtigt, at vi får det her område analyseret og får det sat på skinner, så vi finder ud af, hvad der rent faktisk kan gøres her.
Frank Jensen (S), 2000-05-10:
Jeg kan i den forbindelse oplyse, at et udvalg under Det Kriminalpræventive Råd løbende ser på, hvilke muligheder der er for at forebygge brugstyverier ad teknisk vej, og på, hvilken rådgivning der gives til borgerne med hensyn til hensigtsmæssige adfærdsrutiner.
Ole Sohn (SF), 2011-10-27:
Men det, der er helt afgørende for regeringen, er, at vi har en stabil finansiel sektor, som kan stille kreditfaciliteter til rådighed, for jeg synes næsten ikke, at alternativet med en enormt stigende arbejdsløshed og med virksomheder, der må lukke og slukke, til følge, er til at bære.
Eva Kjer Hansen (V), 2006-03-21:
Jeg synes, der bliver gjort en meget, meget flot indsats af rigtig mange medarbejdere på pleje- og omsorgsområdet, men jeg er enig i, at vi skal have fokus på imaget i den sektor og på, hvordan vi med tiltag kan understøtte, at det er et attraktivt sted at arbejde.
Frank Aaen (EL), 2005-05-03:
Så er det rigtigt, at så må udlejer jo selv bestemme, om udlejer vil tage det dyre eller det billigste, men der synes jeg rigtig nok, det er Venstres ordfører, der har et meget betændt forhold til udlejere, hvis man mener, at udlejere bestemt skulle tage det dyre tilbud i stedet for det billige.
Jakob Sølvhøj (EL), 2021-11-25:
Det vil skabe en større gennemsigtighed i tilbuddenes økonomi, og vi håber i Enhedslisten, at den gennemsigtighed, der skabes, vil føre til, at der i forhold til mange kommuner, når de skal vurdere, hvilke tilbud der skal visiteres til, så vil være en stor opmærksomhed på, om en stor del af de midler, der betales til et givent tilbud, anvendes til andre formål end dem, der kommer borgerne til gavn.
Jette Gottlieb (EL), 2000-04-05:
Jeg vil godt understrege, at med det forslag, vi har fremsat, har vi ikke tænkt os at sætte så meget som ét enkelt spørgsmålstegn ved de meget omtalte overenskomstforhandlinger på buschaufførområdet, hvor anden halvleg blev afsluttet her i søndags, og hvor resultatet kommer til urafstemning på fredag.
Karin Nødgaard (DF), 2016-02-11:
Dansk Folkeparti finder det også vigtigt, at ældre har mulighed for selv at kunne vælge leverandør, og som ministeren også var inde på, viser det sig jo faktisk fra nogle undersøgelser, at hjemmehjælpsmodtagere generelt har været meget tilfredse med deres private leverandør.
Morten Østergaard (RV), 2008-11-21:
Så er der spørgsmålet om bandekriminalitet, og der vil jeg gerne sige, at jeg synes, det er imponerende, at man, efter man har haft de afgørende stemmer i 7 år, og vi kan se historisk mange skyderier i de danske gader, så vil påføre os i Det Radikale Venstre ansvaret for det.
Elsebeth Gerner Nielsen (RV), 2003-05-12:
Derfor vil jeg gerne bede hr. Eyvind Vesselbo om at komme herop og sige, at det notat, som Miljøministeriet oversendte den 16. oktober 2002 om, hvordan forskellen er i bevillinger under den tidligere regering og under den nuværende, simpelt hen er forkert.
Trine Bramsen (S), 2017-05-16:
Socialdemokratiet er således enig med forslagsstillerne i, at vores retssystem i udgangspunktet er skræddersyet til en verden uden internet, og at der derfor er behov for – og gerne i et endnu højere tempo – at vi får tilpasset mulighederne for at forebygge, at efterforske og ikke mindst at retsforfølge de krænkelser, der foregår i den digitale verden, og jo ikke mindst sætte en stopper for de åbenlyse krænkelser, der foregår.
Martin Henriksen (DF), 2019-04-12:
Vi synes faktisk i Dansk Folkeparti, at den grænsekontrol, som vi indtil nu har haft mod Tyskland, har været en succes, og selv partier, der oprindeligt var modstandere af grænsekontrol, roser nu kontrollen og de opnåede resultater; jeg tror, man kan finde repræsentanter fra Socialdemokratiet, fra Venstre, også fra andre partier, som siger, at det er godt, at vi nu har fået den grænsekontrol, vi har mod Tyskland.
Per Clausen (EL), 2011-03-16:
Hvis man kigger på det, som nu er blevet kaldt skurken, nemlig den såkaldte forsyningspligtpris, så lyder sådan noget som forsyningspligt jo vældig beroligende, men er realiteten ikke, at forsyningspligtprisen gør det muligt for elselskaberne at indkøbe el på et tidspunkt, hvor prisen er høj, og vælte den pris over på forbrugerne, selv om det var muligt at skaffe den el, man har brug for, billigere?
Lene Espersen (KF), 2002-10-23:
Og for at imødekomme den kritik, der berettiget eller uberettiget er kommet fra borgerne, af, at den automatiske hastighedskontrol er etableret på et givet sted, har vi tænkt os via internettet at lave en hjemmeside, hvor man kan klikke sig ind og se præcis de strækninger, hvor man kan være udsat for automatisk hastighedskontrol, herunder også se en begrundelse for, hvorfor lige præcis den vejstrækning er valgt: fordi det er et sted med sorte pletter; fordi det er et sted, hvor der er ved at blive udført vejarbejde; fordi det er et sted, hvor der færdes børn og unge, hvor der er daginstitutioner, og hvor der er skoler.
Bjarne Laustsen (S), 1998-04-23:
En dansk indsats i Vestsahara er helt i tråd med den udenrigs- og forsvarspolitiske linje, Socialdemokratiet i øvrigt står for, og helt i tråd med det nylig tiltrådte regeringsgrundlag for de kommende 4 år, hvoraf det bl.a. fremgår, at regeringen vil arbejde aktivt for at støtte FN's rolle som skaber og opretholder af fred og sikkerhed i verden og fremme den sociale og økonomiske udvikling, ligesom Danmark også fremover gennem deltagelse i det internationale fredsbevarende arbejde skal vise, at dansk forsvar nytter.
Mogens Jensen (S), 2007-05-31:
Uligheden er stigende i Danmark, og jeg vil gerne spørge fru Pia Kjærsgaard: Er det sådan, at Dansk Folkeparti, hvilket man jo har vist i den måde, man har bakket op om regeringens politik på, er enig med socialministeren i, at ulighed ikke er noget problem i Danmark, og at det, at uligheden stiger, ikke er noget problem?
Mette Frederiksen (S), 2013-04-26:
Og jeg gør mig da ikke den illusion, når parter på et arbejdsmarked har været igennem måske de hårdeste forhandlinger på deres område – jeg ved ikke, om man kan sige nogen sinde, men så i hvert fald i lang tid – og en efterfølgende konflikt udformes som en lockout, at de parter så kan møde hinanden igen fra den ene dag til den anden og bifalde et regeringsindgreb.
Ole M. Nielsen (KRF), 2002-04-30:
Det ville vel nok have sikret en bedre lovkvalitet, og det ville have sikret, at man kunne få et samlet og ordentligt flertal omkring tingene og også sikre en bedre implementering osv., hvis man havde haft den holdning på en masse andre områder, hvor man ikke har nået at få snakket fra ressortministeren til statsministeren og ud til grupperne osv. Jeg synes, det ville være fantastisk, hvis det var et princip.
Ole Stavad (S), 1998-11-24:
Jeg har altså ikke hørt fra nogen endnu, ikke en eneste af dem, som ikke skulle være omfattet af den særlige begunstigelse inden for det bredeste internationale begreb, vi har kunnet finde, nemlig OECD's model for forsknings- og udviklingsarbejde, som vi har optrykt som bilag til lovforslaget.
Jeppe Bruus (S), 2022-04-07:
Altså, man kan jo sige, at når den ordning, der bliver foreslået i beslutningsforslaget, ikke er provenuneutral – som jeg også siger i talen – så er det, fordi det offentlige, hvis man flytter betalingen frem i tid, uden at man forrenter det, går glip af forrentningen af de penge, der bliver betalt up front.
Frank Aaen (EL), 2011-05-17:
Det er jeg sikker på at udenrigsministeren er enig med Enhedslisten i: Når landets overhoved bliver sendt et sted hen, udtrykker det en politisk handling akkurat på samme måde, som da vi forleden dag i Danmark havde besøg af Sydkoreas præsident, som blev modtaget af dronningen – et besøg, som jo blev omgærdet af alle de gode ting, vi gerne vil lave med Sydkorea.
Jan E. Jørgensen (V), 2020-02-27:
Jamen vi er i fuld gang, og noget af det, vi er oppe imod, er jo misinformation, senest fra forsvarsministeren, altså en forsvarsminister, der er ude at sige, at hvis forsvarsforbeholdet afskaffes, så vil der være et krav om, at Danmark skal stille med soldater til missioner.
Theresa Scavenius (UFG), 2024-05-21:
Til førstebehandlingen sagde ministeren og flere ordførere, at intentionen med det her lovforslag ikke var, at journalister eller forskere eller andre blev omfattet af det her lovforslag, hvor det handler om at indskrænke muligheden for aktindsigt, og ministeren bekræftede også, at retstilstanden ikke vil blive ændret.
Aki-Matilda Høegh-Dam (SIU), 2024-09-10:
Og jeg tror også, at der er rigtig meget af det, der også bunder i, at det nogle gange kan være lidt nemmere at huske os, når vi tænker store områder som forsvarsområdet, når vi tænker store områder som justitsområdet, men meget hurtigere kommer vi i glemmebogen, når man tænker fødevare- og veterinærområdet, når man tænker transportområdet, når man tænker udlændinge- og integrationsområdet.
Hans Andersen (V), 2025-04-02:
Venstre kan desuden ikke støtte beslutningsforslaget, og det er ikke fordi vi er imod intentionen om en stram og konsekvent udlændingepolitik; tværtimod har vi har selv været med til at skærpe reglerne, bl.a. muligheden for at fratage fremmedkrigere deres statsborgerskab.
Johanne Schmidt-Nielsen (EL), 2015-11-18:
I et land som Danmark, som vi normalt opfatter som en retsstat, er det et meget, meget vidtgående skridt at åbne op for, at personer, som intet kriminelt har foretaget sig, kan komme til at sidde frihedsberøvede vældig, vældig længe uden på noget tidspunkt at komme for en dommer.
Lene Espersen (KF), 2010-02-04:
Jeg vil meget gerne under udvalgsbehandlingen på bedst mulig vis forsøge at adressere dem og besvare dem, så vi får en god og grundig debat om det her, både om det store tilbagevendende tema om DIS, og også om de spørgsmål, som bl.a. hr. Niels Sindal rejste, og som jeg synes er meget relevante.
Svend Auken (S), 2006-01-31:
Det er uforståeligt for mig, at statsministeren – specielt i disse dage, hvor man sætter spørgsmålstegn ved vore grundlæggende værdier – ikke kan se signalværdien og betydningen af, at vi udadtil signalerer vores tilslutning til demokratiet, eller som statsministeren og jeg foretrækker at kalde det: folkestyret og retsstatens principper.
Sophie Løhde (V), 2024-12-13:
Her skal det for en god ordens skyld nævnes, at der også er nogle sygehuse, der i dag er i stand til at kunne tilbyde hurtig udredning og behandling, og at man i den sammenhæng som patient både har adgang til at kunne benytte sig af det frie sygehusvalg og det udvidede frie sygehusvalg.
Karen Jespersen (S), 2000-04-12:
Men man har jo netop en udvalgsbehandling mellem første- og andenbehandlingen her i salen for at diskutere løsninger på de problemer, der også bliver taget op i lovforslaget, og lad os nu lige gøre det først - altså tage debatten og så se, hvilken skæbne forslaget får på lidt længere sigt.
Line Barfod (EL), 2006-10-05:
Rigtig mange mennesker har i de seneste dage klart sagt, at de ikke forstår, hvordan det hænger sammen, at der bliver råd til flere og flere fladskærme, firehjulstrækkere og udlandsrejser, samtidig med at der ikke er råd til, at børnene kan komme på skovtur; ikke er råd til nye bøger i skolerne; ikke er råd til, at de ældre kan få gjort rent hver uge.
Peter Christensen (V), 2009-10-08:
Jamen igen: Som finansordfører har jeg jo i så mange år skullet høre på, at der er blevet skåret ned år efter år, og så er det egentlig forunderligt, at man kan konstatere, at der på uddannelses- og undervisningsområdet er blevet brugt 14 mia. kr. – 14 mia. kr. – mere siden 2001.
Ole Birk Olesen (LA), 2015-12-16:
Jeg tror, at det, som udsagnet fra statsministeren er møntet på, er, og hvis man står i sådan en finanslovsforhandlingssituation, kan der opstå det, at man mangler penge til at tilgodese de ønsker, der er omkring bordet, og så kan det være nødvendigt for regeringen at gøre ting, som den egentlig ikke havde planlagt at gøre.
Lars Christian Lilleholt (V), 2018-01-23:
Regeringen har sat tre ambitiøse mål for 2030: Mindst 50 pct. af vores energibehov skal være dækket af vedvarende energikilder, kul skal være helt udfaset af Danmarks elforsyning, og udledninger fra sektorer uden for kvoteområdet skal reduceres med 39 pct. i 2030 i forhold til 2005.
Majbrit Berlau (EL), 2006-02-09:
Må jeg lige gøre opmærksom på, at når der bliver lavet tilfredshedsundersøgelser om forskellige offentlige serviceområder, så tror jeg ikke, der er nogen serviceydelse, hvor tilfredshedsgraden hos kunderne – i det her tilfælde forældrene – er større end lige præcis i forbindelse med daginstitutionerne.
Elsebeth Gerner Nielsen (RV), 2004-06-02:
Det er også rigtigt, synes vi; når det drejer sig om danske kvinder og udenlandske kvinder, som har opholdstilladelse, så er der gjort en del, som vi støtter, men i forhold til de udenlandske kvinder, som jo ikke kan bruge hjælpen til noget som helst, fordi de ikke må have lov til at blive i landet, er der ikke gjort noget.
Nicolai Wammen (S), 2002-04-11:
Hvorfor må det ikke få lov at leve, og hvordan stemmer det overens med, at man vil lægge så meget vægt på erhvervsdelen, når netop erhvervslederne siger, at det arbejde, der foregår her, er med til ikke bare at give kreative børn, men også kreative medarbejdere om 5, 10, 15 og 20 år?
Jeppe Kofod (S), 2013-05-21:
Nu nævnte jeg bare, at jeg ikke syntes, det var et vigtigt skridt, at man i sin tid i samarbejde med Dansk Folkeparti svækkede den danske uafhængige menneskerettighedsinstitution, altså Det Danske Center for Menneskerettigheder, men det kan vi jo diskutere ved en anden lejlighed.
Peter Duetoft (CD), 1997-10-23:
Og jeg synes i alt fald, at det er et problem menneskeligt set for os alle sammen, hvis det er den måde, vi skal tænke på, for så er vi tilbage i en holdning, der i virkeligheden stammer fra sidste århundrede, hvor det bare gjaldt det enkelte samfund, hvor de velstillede sagde: Vi er ligeglade med, om folk sulter på gaden, bare vi har det godt nok.
Karin Nødgaard (DF), 2008-01-18:
I den forbindelse vil jeg da også gerne rose Danmarks Radios bestyrelse og direktion og sige, at det er fint, at de nu påtager sig et ansvar, hvad vi jo også senest har kunnet se i dag i Politiken, hvor der netop bliver sagt noget fra formandens side om, at de også vil gennemføre de justeringer, der vil være tale om.
Kristian Jensen (V), 2005-04-05:
Hvorledes vi bygger op for at sikre, hvilke størrelser der skal være, og hvordan man laver en afgrænsning mellem, hvor man i udgangspunktet forsøger at få samarbejdet til at køre henne, kan borgeren selv vælge og træffe en anden beslutning om, nemlig gennem at gå hen i det skattecenter, der præcis ligger tættest på, måske i forhold til kollektiv trafik, måske i forhold til familie, måske i forhold til arbejdsplads.
Poul Nyrup Rasmussen (S), 1998-01-14:
at jeg ikke er i stand til at besvare det helt detaljeret i dag, men jeg vil meget gerne tage det med mig og få det vurderet. Det, jeg kan henvise til, er den konkrete skrivelse, som min indenrigsminister har sendt til kollegerne. Et mere ja eller nej-præget svar til spørgsmålet om samtlige liberale erhverv er simpelt hen sværere for mig at give i dag, men jeg har noteret mig spørgsmålet, og enten jeg selv eller en af mine ministre i regeringen kommer gerne tilbage til spørgsmålet.
Torsten Schack Pedersen (V), 2018-11-06:
Det betyder jo ikke, at opgaven forsvinder, sådan som man lidt får indtrykket af, for der er med det nye direktiv og lovforslaget, som det ligger, krav om, at der skal laves en opgørelse af de pensionsmæssige hensættelser, og at de skal attesteres af en aktuar.
Kristian Jensen (V), 2008-02-28:
Så vi kan ikke få ledigheden meget længere ned, men jeg synes, at det er værd at huske på, at der er nogle andre elementer på arbejdsmarkedet, nemlig spørgsmålet om, hvorvidt man kan få dem, der er i arbejde, til at yde nogle ekstra timer, altså gå fra deltid til fuldtid eller på fuldtid være mere fleksible med hensyn til at tage overarbejde.
Anders Fogh Rasmussen (V), 2009-02-25:
Derfor underfinansierer vi den, sådan at vi simpelt hen giver et spark til væksten, så det kan give mere beskæftigelse, og derfor indretter vi en skattereform, som sigter på, at det kan betale sig at gøre en indsats og på den måde skabe produktion, skabe værdier i det danske samfund til gavn for de svagest stillede.
Pelle Dragsted (EL), 2024-01-25:
Er ordføreren enig i, at det, der var med til at udløse en finanskrise, som i Danmark har kostet os omkring 200 mia. kr. i velstand, var en finanssektor, som var løbet løbsk, som havde skabt finansielle produkter, som var uigennemskuelige, og som dermed havde opbygget en form for pyramidespil, der faldt sammen?
Søren Kolstrup (EL), 1999-01-15:
Vi finder, at lovteksten derfor bør være bred og åben med henvisning til, at målet er fremmelse af en bæredygtig udvikling, der omfatter alle bæredygtighedsbegrebets dele, det miljømæssige, det sociale og så selvfølgelig også den økonomiske bæredygtighed.
Thor Pedersen (V), 2005-06-01:
Så derfor er det sådan, at det selvfølgelig indgår i drøftelserne frem mod den aftale, vi får med kommunerne, at der er en balance mellem de udgifter, man skal afholde i 2006, og den påvirkning, der ligger af den efterfølgende reform fra 1. januar 2007, hvor det egentlige arbejde jo pågår.
Lars Aagaard (M), 2024-12-18:
Når vi i perioder har mindre vind- og solenergi i elsystemet, som vi f.eks. oplevede i sidste uge, er det nødvendigt både i Danmark og udlandet at bruge energikilder med højere priser – det kan være olie, gas eller kul – til at imødekomme efterspørgslen på el.
Hans Kristian Skibby (DF), 2011-11-15:
Men det er altså bare grundlæggende sådan, at når der et eller andet sted rent lovgivningsmæssigt åbnes op for øget mulighed for at udskrive gebyrer og administrative udgifter, og når den udgift overleveres til den endelige forbruger, giver det altså alt andet lige en større risiko for, at man vil blive udsat for, at der kommer en eller anden utilsigtet ekstraudgift, som man ikke lige har været klar over.
Rasmus Horn Langhoff (S), 2026-01-15:
For jo længere tid der går, jo mere tidskrævende vil det være at oplyse sagen, ikke bare for Det Psykiatriske Patientklagenævn, der skal behandle sagen, men også for de sundhedspersoner, der har været involveret i sagen, altså tid, som ellers kunne være blevet brugt mange andre steder.
Inge Refshauge (DF), 1999-11-26:
Vi vil gerne skabe et forum, der kan følge udviklingen, og som vurderer den samlede indsats på ældreområdet, både ude i kommunerne i samarbejde med ældrerådene i amterne og med hensyn til, hvad der sker i lovgivningen her på tinge på ældreområdet.
Sigurd Agersnap (SF), 2025-04-24:
Det, jeg har været bekymret for, er, om den overlever mødet med virkeligheden, for jeg synes ikke helt, at den svarer økonomisk på alle de udfordringer, man har i skolen, og hvis man læser det fælles indlæg fra Skoleøkonomisk Forum – det er en række økonomer og en række parter omkring skolen – så siger de jo også, at vi har en skole, der er voldsomt udfordret på økonomien og af, at der er flere og flere, der vælger en privatskole, samtidig med at man også nu siger, at skolen skal kunne rumme flere, og at man vil lave en inklusionsindsats.
Brian Mikkelsen (KF), 2009-12-11:
Denne begrænsning skal ses i sammenhæng med, at det er praksis efter grundloven, at det alene tilkommer Folketinget at tage stilling til spørgsmål om at rejse eventuelle sager om ministeransvar, og regeringen overlader det derefter til Rigsretten at pådømme sådanne sager.
Christian Juhl (EL), 2014-06-02:
Jeg vil også gerne gentage, hvad andre har sagt heroppefra: Vi har set, at en ny måling viser, at et meget beskedent flertal af danskerne, 53,3 pct., bakker op om det nuværende niveau for bistandspolitikken, og det skulle vi nødig sætte over styr.
Eva Kjer Hansen (V), 2023-04-27:
Min gode kollega Christoffer Aagaard Melson er taget på barselsorlov, og det er jeg rigtig glad for, for det har jo så givet mig muligheden for, om end kun for en kort stund, at komme tilbage i Folketinget som stedfortræder for hr. Christoffer Aagaard Melson.